**VIII урок – „Съд за Ахил” – обобщение**

 Този урок е за обобщение на знанията за Омировия епос и конкретно за понятието „геройска етика”. В него се разчита на играта като интерактивен метод за обучение. Според Иван П. Иванов „ играта е вид симулация, изискваща активно участие, като позволява приложение на усвоените знания.”. Чрез провеждането на играта „Съд за Ахил” учителят може да провери доколко учениците са усвоили учебното съдържание, да ги ангажира активно в подготовката и провеждането на самата игра. Ентусиазмът на учениците е значително по-висок и се създава привлекателна среда за демонстрация на усвоените знания и умения.

**Цели:**

1. Под формата на ролева игра, в която да бъдат включени всички ученици, да се обобщят знанията за Ахил, геройската етика, мястото на хероса в древноелинското общество, както и знанията за „Илиада” като шедьовър на словесността.
2. Да се поощри творческото и асоциативно мислене на учениците и да се постигне рефлективно самооценяване.
3. Да се усвоят някои основни житейски компетентности като умението за аргументиране, участие в дебат, спор и др.

**Задачи:**

1. Да се разпределят ролите, като се имитира съдебен процес, в който всеки ученик да има някаква роля, чрез която да демонстрира знанията си.
2. Да се утвърди практиката да се работи в екипи.
3. Във връзка с учебната програма по БЕ за 9. клас да се развият комуникативните умения, както и уменията за водене на публични изказвания.

 **Планират се предварително задачите.** Избира се съдия, който ще трябва да дава думата на защитата и на обвинението. Той предварително се е запознал с типичните реплики на съдията. Прокурорът подготвя обвинението, събира си екип, с който събира доказателства за виновността на Ахил. Основните обвинения са: гневът на Ахил и загубите за ахейците в резултат на неговото оттегляне, причиняване на смърт по непредпазливост и нехайство ( има се предвид смъртта на Патрокъл), поругаване честта на убития Хектор – обвинението е в незачитане на морално-етични закони.

Защитата пледира „невинен” по всички обвинения; събира се екип от адвокати, които да защитят Ахил. Събират доказателства (подготвят предварително изказванията си защо Ахил е невинен).

По първото обвинение – Ахил не е виновен, защото отношението на Агамемнон, който му отнема Бризеида, е несправедливо и накърнява честта на воина. По второто обвинение – невинен, защото не е накарал сам Патрокъл да облече доспехите му, спира го от боя, винаги го е бранел, не го е подтикнал към участие в боя; страда за загубения приятел, готов е да отмъсти; възмездието, което търси Ахил, го кара да се върне в боя.

По третото обвинение защитата пледира невинен, защото именно в боя се разкриват чертите на истинския херос, Ахил не е малодушен, а смел, прилича на „сокол”, който дебне своята плячка, милост няма на бойното поле, той е полубог, а на тях им е позволено всичко, те знаят съдбата си.

 Смекчаващи вината обстоятелства са смирението на Ахил, връщането му в лоното на човечността, посреща Приам в стана си, проявява уважение към царя на Троя, обещава примирие, докато се извършат погребалните обреди за Хектор.

 Като свидетели са призовани Тетида, майка на Ахил, Приам, Агамемнон, Терсит, Бризеида, боговете, застъпници на ахейците; съдията изслушва всички по реда, предвиден от „закона”, свидетелите са призовани както от обвинението, така и от защитата, въпросите към тях са предварително обмислени.

 Обвинението и защитата представят веществени доказателства.

 Ахил получава право да говори, преди да бъде произнесена присъдата – в изказването си той обяснява поведението си, мотивира необуздания си гняв, споделя разочарованието от отнетата му пленница, споделя своята болка от загубата на Патрокъл, говори с уважение за най-смелия си враг – Хектор, иска прошка от Приам.

 Накрая съдебните заседатели се оттеглят, за да вземат решение за присъдата.

 В края на ролевата игра съдията прочита решението на съдебните заседатели – Ахил е оправдан по всички обвинения.